MT
27.12.2022
Il-Ġurnal Uffiċjali tal-Unjoni Ewropea
C 493/55 It-Tlieta 7 ta’ Ġunju 2022
38.
Jitlob miżuri urġenti biex tiġi limitata d-depopolazzjoni tal-gżejjer kif ukoll l-eżodu tal-imħuħ u tal-ħiliet u biex tittejjeb il-kwalità tal-ħajja, inkluż billi tittejjeb l-aċċessibbiltà tal-gruppi vulnerabbli, biex jiġu appoġġjati n-negozji lokali u jiġu protetti l-impjiegi, u biex jiġi indirizzat it-tixjiħ tal-popolazzjoni; jitlob ukoll li jiġi promoss l-iżvilupp ta' faċilitajiet tal-edukazzjoni, tat-taħriġ professjonali, tat-titjib tal-ħiliet, tal-intraprenditorija innovattiva u sostenibbli u tal-impjieg għall-abitanti tal-gżejjer, b'mod partikolari għan-nisa, li jiffaċċjaw rata ogħla ta' qgħad mill-irġiel fi kważi l-gżejjer kollha tal-UE, u għaż-żgħażagħ; 39.
Jenfasizza l-ħtieġa li l-ftehim tal-Kunsill tas-7 ta' Diċembru 2021 jiġi estiż biex jiġu aġġornati r-regoli tal-UE dwar ir-rati tal-VAT għaż-żoni insulari kollha fl-UE fejn applikabbli; 40.
Jirrimarka li l-kriżi tal-COVID-19 kixfet id-dgħufijiet fil-qasam tas-saħħa f'ħafna gżejjer Ewropej; Jisħaq, għalhekk, fuq l-importanza li jġu żviluppati u mtejba l-infrastruttura tas-saħħa u l-aċċess għall-kura u jingħata appoġġ biex jiġi inkoraġġit l-istabbiliment ta' professjonisti tal-kura tas-saħħa, b'mod partikolari fit-territorji insulari l-aktar remoti; 41.
Jisħaq fuq il-ħtieġa li jiġu inkoraġġiti, fil-livell lokali, il-kooperazzjoni mill-qrib, il-mobilità u l-iskambji tal-għarfien bejn l-istituzzjonijiet tal-edukazzjoni, ir-riċerka u l-innovazzjoni teknoloġika, in-negozji, u ċ-ċittadini individwali; jistieden, għalhekk, lill-Kummissjoni tiżgura li l-abitanti tal-gżejjer Ewropej, b'mod partikolari dawk li jinsabu l-aktar 'il bogħod mill-Ewropa kontinentali, ikunu jistgħu jipparteċipaw bis-sħiħ u b'mod ekwu fil-programmi ta' mobilità Ewropej bħall-Erasmus+, il-Korp Ewropew ta' Solidarjetà, DiscoverEU u l-programm futur Aim, Learn, Master, Achieve (ALMA); 42.
Ifakkar fl-importanza tal-programmi tal-UE bħall-Garanzija għaż-Żgħażagħ; jistieden lill-Istati Membri jimplimen­ taw malajr dan il-programm, f'allinjament mill-qrib ma' fondi tal-UE bħall-FSE+, biex jindirizzaw is-sitwazzjoni taż-żgħażagħ li jinsabu barra mill-edukazzjoni, impjieg jew taħriġ, b'interess partikolari għal dawk li jgħixu f'żoni rurali u f'reġjuni b'limitazzjonijiet naturali jew demografiċi fis-swieq tax-xogħol tagħhom, inklużi l-gżejjer, sabiex jiġi żgurat li ż-żgħażagħ kollha ta' taħt l-età ta' 30 sena jirċievu offerta ta' impjieg ta' kwalità tajba, edukazzjoni kontinwa, taħriġ jew edukazzjoni vokazzjonali, ikunu kapaċi jiżviluppaw il-ħiliet meħtieġa għal opportunitajiet ta' impjieg f'firxa wiesgħa ta' setturi, jew jiġu offruti traineeship jew apprendistat b'remunerazzjoni fi żmien erba' xhur minn meta jsiru qiegħda jew minn meta jkunu telqu mill-edukazzjoni formali; 43.
Jilqa' l-isforzi biex il-Garanzija għaż-Żgħażagħ issir aktar inklużiva u biex tiġi evitata kwalunkwe forma ta' diskriminazzjoni, inkluż taż-żgħażagħ li jgħixu f'żoni remoti, rurali jew urbani żvantaġġati jew f'territorji extra-Ewropej u reġjuni insulari;
Kultura 44. iqis il-kultura u l-iżvilupp tas-settur kulturali fil-gżejjer bħala fundamentali; iqis li l-identitajiet kulturali u lingwistiċi tal-gżejjer għandhom jiġu protetti u promossi, inkluż fl-ambjenti edukattivi, peress li dawn jikkontribwixxu għat-tisħiħ tagħhom, u għat-tisħiħ tal-UE kollha, fuq ħafna livelli; 45.
Jistieden lill-Kummissjoni tagħmel l-2024 is-Sena Ewropea tal-Gżejjer.
L-agrikoltura u s-sajd 46.
Jistieden lill-Kummissjoni tivvaluta l-ħtieġa ta' regolament li jistabbilixxi miżuri speċifiċi fil-qasam tal-agrikoltura għall-gżejjer kollha tal-livell NUTS 2 u NUTS 3 bil-għan li tinkiseb awtonomija alimentari u tiżdied il-kompetittività tal-prodotti tagħhom, mingħajr preġudizzju għall-istrumenti eżistenti bħall-programm ta' għażliet speċifikament relatati mad-distanza u l-insularità (POSEI) u r-regolament li jistabbilixxi miżuri speċifiċi għall-agrikoltura favur il-gżejjer minuri fil-Baħar Eġew (10); 47.
Jappella għal azzjonijiet li għandhom l-għan li jagħlqu d-distakk ekonomiku bejn iż-żoni interni u r-reġjuni kostali li ħafna drabi jippersisti f'territorji insulari;
(10)
Ir-Regolament (UE) Nru 229/2013 tal-Parlament Ewropew u tal-Kunsill tat- 13 ta' Marzu 2013 li jistabbilixxi miżuri speċifiċi għall-agrikoltura favur il-gżejjer minuri fil-Baħar Eġew (ĠU L 78, 20.3.2013, p. 41).